หั่นเครดิตแบงก์4ชาติวิกฤตยุโรปส่อแย่หนัก
มูดี้ส์ หั่นเครดิตธนาคารใน 4 ประเทศยูโรโซนรวด
16 มิ.ย. 2555

มูดี้ส์ หั่นเครดิตธนาคารใน 4 ประเทศยูโรโซนรวด
มูดี้ส์ อินเวสเตอร์ เซอร์วิส หั่นอันดับความน่าเชื่อถือธนาคารพาณิชย์หลายแห่งรวดใน 4 ประเทศ ได้แก่ ฝรั่งเศส เบลเยียม ลักเซมเบิร์ก และเนเธอร์แลนด์ หลังจากที่สถานการณ์วิกฤตยูโรโซนย่ำแย่ลง 
มูดี้ส์ประกาศลดเครดิตธนาคารบีพีซีอีลง 2 อันดับ จาก A2 สู่ Aa3 ส่วนธนาคารเบลเจียนแบงก์ และกลุ่มประกันภัย “เคบีซี” ก็ถูกลดเครดิตจาก A3 สู่ A2 
ขณะที่ลักเซมเบิร์กนั้น มูดี้ส์ได้หั่นเครดิตธนาคารบีซีอีอีลง 1 อันดับ จาก Aa1 สู่ Aaa ส่วนที่เนเธอร์แลนด์ มีธนาคารถึง 5 แห่งที่ถูกลดอันดับ ได้แก่ ธนาคารราโบแบงก์ เนเดอร์แลนด์ ถูกลด 2 อันดับ สู่ Aa2 ธนาคารไอเอ็นจีแบงก์ ลด 2 อันดับ สู่ A2 ธนาคารเอบีเอ็น อัมโร ลด 2 อันดับ สู่ Aa2 เช่นกัน นอกจากนั้นก็มีธนาคารลีสแพลน คอร์เปอเรชัน และธนาคารเอสเอ็นเอส 
ที่ผ่านมา ทั้งมูดี้ส์ ฟิทช์ และสแตนดาร์ด แอนด์ พัวร์ ได้หั่นอันดับเครดิตธนาคารในสเปนมาแล้วถึง 16 แห่ง ธนาคารในเยอรมนี 6 แห่ง ธนาคารในออสเตรีย 3 แห่ง และธนาคารพาณิชย์ในเดนมาร์ก 9 แห่ง แม้ว่าเดนมาร์กจะไม่ใช่สมาชิกยูโรโซน
วันเดียวกัน อีแกนโจนส์ เรตติ้ง อีกบริษัทจัดอันดับชื่อดัง ก็ประกาศลดอันดับความน่าเชื่อถือการชำระหนี้ระยะยาวของประเทศฝรั่งเศสลง จาก A- สู่ BBB+ ให้เหตุผลว่านโยบายเศรษฐกิจของรัฐบาลฝรั่งเศสชุดใหม่ทำให้ภาคการเงินของประเทศอ่อนแอลง และธนาคารพาณิชย์ในฝรั่งเศสอาจต้องได้รับความช่วยเหลือ